ངས་དྲན་སོས་པ་ཞིག་ལ།སྐབས་མང་པོ་ཞིག་ཏུ་སྤྲུལ་སྐུ་རིན་པོ་ཆེ་ལོ་མཚམས་ལ་བཞུགས་སོང་ཟེར་བ་དང་།ལོ་གསུམ་ཕྱོགས་གསུམ་གྱི་བཅད་རྒྱ་ལ་བཞུགས་སོང་ཟེར་དུས་སྤྱིར་བཏང་གི་མི་སུས་ཀྱང་མཇལ་མི་ཐུབ་པ་དང་།གཤིན་གསོན་གྱི་དད་འབུལ་ཡང་མི་བཞེས་པས་ཡུལ་མི་རྒན་པ་མང་པོ་ཞིག་གིས་རང་ཉིད་སྤྲུལ་སྐུ་མཚམས་ལས་མ་བཞེངས་གོང་ཞིག་ལ་ཤི་འགྲོའམ་སྙམ་ནས་སེམས་ཁྲལ་ཆེན་པོ་བྱེད་པ་ཡིན།ཁོང་གི་སྐུ་མཚམས་དེ་ཡང་ལན་རེ་རེ་གཉིས་གཉིས་ཙམ་དང་དུས་ཡུན་ཐུང་ཐུང་ཙམ་ལ་མཚམས་ལ་འདུག་པ་དེ་འདྲ་མ་རེད།ཡུན་རིང་པོ་ཞིག་ནས་ཆ་མཉམ་བྱས་ན་ལོ་གཉིས་ཀྱི་ནང་ནས་ལོ་གཅིག་ལ་མཚམས་ལ་བཞུགས་པ་ལྟ་བུ་ཡིན་ཞིང་།མ་མཐར་ཡང་སྐུ་མཚམས་བཅད་རྒྱ་དམ་པོ་ཁོ་ན་ལ་ལོ་བཅོ་ལྔ་བརྒལ་བར་བཞུགས་ཡོད་ངེས་ཅན་ཡིན།